**ΔΗΜΟΣ ΖΑΓΟΡΑΣ - ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

**Ζαγορά 5 Απριλίου 2018**

**Αποκαταστάσεις - εξωραϊσμοί από τον Δήμο Ζαγοράς - Μουρεσίου και η τουριστική κίνηση σε υψηλά επίπεδα**

Υψηλές πληρότητες και έντονη κίνηση επισκεπτών είναι τα χαρακτηριστικά της φετινής Πασχαλινής περιόδου στην περιοχή του Δήμου Ζαγοράς - Μουρεσίου που επιστρέφει στην κανονικότητα, μετά τις καταστροφικές βροχοπτώσεις και τις τεράστιες ζημιές που προξένησαν σε δίκτυα και υποδομές.

Η προσπάθεια του Δήμου Ζαγοράς - Μουρεσίου, σε συνεργασία με τα αρμόδια Υπουργεία και την Περιφέρεια Θεσσαλίας, να αντιμετωπιστούν τα προβλήματα και να αποκατασταθούν η βατότητα του δικτύου, η υδροδότηση και ηλεκτροδότηση, αποτυπώνεται με τον καλύτερο τρόπο στην τουριστική κίνηση.

Παράλληλα με τις εργασίες σε υποδομές και δίκτυα, συνεργεία του Δήμου, έδωσαν μάχη με το χρόνο για τον καθαρισμό παραλιών, για ασφαλτοστρώσεις σε διάφορα σημεία των οικισμών, για εξωραϊσμούς και καθαριότητες κοινόχρηστων χώρων.